**Դասի պլան**

**Ուսուցչի անունը՝** Շ. Այվազյան

**Դասարանը՝** հինգերորդ

**Ամիս, ամսաթիվ՝** 14.02.17թ.

**Առարկան** **՝** մաթեմատիկա

**Դասի տևողությունը՝** 45ր.

**Դասագիրքը՝** Բ. Նահապետյան, Ա. Աբրահամյան, «Մաթեմատիկա 5», «ՄԱՆՄԱՐ 2011» հրատարակչություն, Երևան 2015

**Գլուխ** **5.** «Սովորական կոտորակներ»(34 ժամ)

**Դասի թեման՝** «Բաժիններ»(3 ժամ, ժամ 2-րդ)

**Դասի տիպը՝** Գիտելիքների, կարողությունների և հմտությունների կատարելագործման դաս (յուրացված նյութի նպատակային կիրառություն)

**Դասի ակադեմիական նպատակը՝**

* իմանալ բաժնի հասկացությունը,
* իմանալ, որ հայտարարին հավասար քանակով նույնատեսակ բաժինների գումարը հավասար է 1-ի,
* կարողանալ գրի առնել տրված հայտարարով բաժինները և կարդալ բաժինների գրառումները:

**Դասի սոցիալական նպատակը՝**

* նպաստել պատկերային մտածողության զարգացմանը, նույնատեսակ բաժիններից ամբողջ մաս ստանալու, եզրակացություններ կատարելու կարողությունների զարգացմանը,
* նպաստել գնահատելու հմտությունների զարգացմանը:

**Դասի խնդիրները՝**

* պարզել՝ աշակերտները հասկացե՞լ են արդյոք նոր հասկացությունների իմաստը։ Շտկել բացահայտված բացթողումները։
* վերարտադրել նոր նյութի հիմնական գաղափարները, ընդգծել առաջնային հասկացությունները:

**Դասի կահավորումը և անհրաժեշտ նյութեր՝**

* խմբերի գնահատման պաստառ,
* թղթե կտրատած շրջաններ, ծրարներ,
* գունավոր դրոշակներ,
* լրացուցիչ առաջադրանքների քարտեր,
* կլոր գաթա, խնձոր, մանդարին, շոկոլադե սալիկ, դանակ:

**Դասի մեթոդները՝**

* գիտելիքների, կարողությունների և հմտությունների բազմակողմանի ստուգման փուլ-մտագրոհի մեթոդ,
* նյութի ամրապնդման փուլ-խմբային աշխատանք, քարտային աշխատանք,
* ամփոփման և գնահատման փուլ-ինքնագնահատում:

**Դասի ընթացքը.**

**Կազմակերպչական փուլ.** 2-5 րոպե

Կատարել աշակերտների հաշվառում: Դասարանը նախապես բաժանված է 4 խմբի /յուրաքանչյուր խմբում՝ 5-6 հոգի/:

**Գիտելիքների, կարողությունների և հմտությունների բազմակողմանի ստուգում.** 8**-**10 րոպե

Մտագրոհի մեթոդով կազմակերպել հարցերի տարափ, աշակերտներից յուրաքանչյուրի ճիշտ պատասխանի համար խմբին տալ մեկ միավոր (խմբերի գնահատման պաստառի վրա)

* ի՞նչ է բաժինը,
* ի՞նչն է կոչվում բաժնի հայտարար,
* ի՞նչ է ցույց տալիս բաժնի հայտարարը,
* ինչպե՞ս են բաժինները գրի առնվում և կարդացվում,
* ի՞նչ է նշանակում գիծը բաժնի գրառման մեջ,
* ի՞նչ կոտորակով կգրենք թվի կեսը արտահայտող բաժինը,
* քանի՞ միանման մասից է բաղկացած միավորը, եթե նրա յուրաքանչյուր բաժինը հավասար է 1/5-ի,
* քանի՞ միանման մաս պետք է վերցնել, որպեսզի 1/12 բաժիններով ստանանք մեկ ամբողջ,
* ի՞նչ պատմական տեղեկություններ գիտենք բաժինների մասին:

**Նյութի ամրապնդում .** 25-30 րոպե

Հանձնարարել խմբերին հերթով կարդալ դասագրքի 1074 դ-է, 1075 բ-ե, 1076 ա-դ վարժությունները, յուրաքանչյուր ճիշտ պատասխանը գնահատել մեկ միավոր: (5-10 րոպե)

Յուրաքանչյուր խմբի տալ մեկ ծրար, որում կլինեն շրջանների՝ տարբեր քանակով կտրատած միանման մասեր: Աշակերտները պետք է գտնեն միանման մասերը, միացնեն և ստանան ամբողջական շրջաններ և յուրաքանչյուր շրջանի մասերից մեկի վրա գրեն, թե այն որ բաժինն է: Առաջադրանքն առաջինը վերջացնող թիմը բարձրացնում է կարմիր դրոշակը, ուսուցիչը մոտենում, ստուգում է, եթե ճիշտ է կատարվել, ստանում է 2 միավոր, իսկ մյուս խմբերը, առաջադրանքը ճիշտ կատարելու դեպքում, ստանում են մեկ միավոր: (5 րոպե)

Խմբերին բաժանել նույն լրացուցիչ առաջադրանքներով քարտեր, յուրաքանչյուր խմբին՝ 2-3 քարտ:Խմբի անդամները միասին, շշուկով քննարկում են խնդիրները: Առաջին խնդիրը առաջինը լուծող խումբը բարձրացնում է կարմիր դրոշակը և ներկայացնում խնդրի լուծումը: Հաջորդ խնդիրները ներկայացնում են մյուս խմբերը՝ ըստ հերթականության: Յուրաքանչյուր ճիշտ ներկայացված խնդիրը բերում է խմբին մեկ միավոր: Խմբի անդամներն իրենք են որոշում, թե իրենցից ով է ներկայացնելու խնդիրը: (10 րոպե)

Հանձնարարել յուրաքանչյուր խմբին հաշվել, թե քանի միանման մասերից են բաղկացած մանդարինը, շոկոլադե սալիկը, շրջել խմբերով և ստուգել: Հարցնել, թե նրանց մի մասը ամբողջի ո՞ր բաժինն է: Հանձնարարել կիսել նախօրոք մաքրած մանդարինը, առանձնացնել շոկոլադե սալիկի մեկ քառորդ մասը, ցույց տալ նախօրոք 6 մասի բաժանած գաթայի կեսը, մեկ երրորդ և մեկ վեցերորդ մասերը: Հերթով շրջել խմբերով և ստուգել առաջադրանքը: Հանձնարարել խմբերին, օգտագործելով դանակը, ցույց տալ խնձորի համապատասխանաբար ½, ¼, 1/6, 1/8 մասերը: Գնահատել խմբերին: (5 րոպե)

**Տնային հանձնարարություն.**

Տնային հանձնարարությունը նախօրոք գրված է գրատախտակի վերևի աջ անկյունում:

Գլուխ 5, ¢46, վարժ. 1074 ա-գ, 1075 ա, 1076 ե,զ, 1087:

**Ամփոփում և գնահատում.** 5 րոպե

Ըստ գնահատման պաստառի միավորների՝ ուսուցիչը գնահատում է յուրաքանչյուր խմբի աշխատանքը, որը համապատասխանում է տվյալ խմբի յուրաքանչյուր աշակերտի առավելագույն գնահատականին, իսկ աշակերտին գնահատում է խումբը՝ հաշվի առնելով նրա ներդրումը խմբին բերած միավորների գործում:

**Օգտագործված գրականություն.**

* Բ. Նահապետյան, Ա. Աբրահամյան, «Մաթեմատիկա 5», «ՄԱՆՄԱՐ 2011» հրատարակչություն, Երևան 2015
* Բ. Նահապետյան, Ա. Աբրահամյան, «Մաթեմատիկան 5-6 դասարաններում» ուսուցչի մեթոդական ձեռնարկ, «Մակմիլան Արմենիա» հրատարակչություն, Երևան 2006
* [*http://www.imdproc.am*](http://www.imdproc.am)կայք
* Հանրակրթության պետական չափորոշիչ: Հանրակրթական հիմնական դպրոցի առարկայական չափորոշիչ և ծրագիր: